Venäjän presidentin Vladimir Putinin mielestä Euroopan pakolaiskriisi on seurausta länsimaiden omasta Lähi-idän politiikasta.

Vladimir Putin. AP

– Minusta tämä kriisi oli ehdottomasti odotettavissa. Me Venäjällä – ja allekirjoittanut erityisesti – olemme jo monta vuotta sanoneet, että tulee suuria ongelmia, jos niin sanonut läntiset kumppanimme jatkavat tätä virheellistä politiikkaa, Putin sanoi.

Venäjä antaa sotilaallista tukea Syyrian presidentin Bashar al-Assadin hallinnolle ja haluaisi ottaa Assadin mukaan ääri-islamistisen Isisin vastaiseen rintamaan. Länsimaat ja Syyrian Isisiä vastaan taistelevat kapinallisryhmät eivät hyväksy tätä.

Putinin mukaan Assad on valmis jakamaan vallan ”terveen” opposition kanssa.

Putinin mielestä Eurooppa ja muut länsimaat eivät ota politiikassaan huomioon paikallisia oloja Lähi-idässä ja Pohjois-Afrikassa.

– Mikä tämä politiikka on? Se on heidän arvojensa tuputtamista – ottamatta huomioon historiallisia, uskonnollisia, kansallisia tai kulttuurisia piirteitä, Putin moitti.

Hänen mukaansa Eurooppa seuraa sokeasti Yhdysvaltojen käskyjä, mikä on yhtenä syynä pakolaiskriisiin. Vladivostokissa järjestetyssä Itäinen talousfoorumi -tapahtumassa Putin ihmetteli, miten Yhdysvallat kehtaavat kritisoida Eurooppaa liian rajusta suhtautumisesta pakolaisiin, kun se on itse luonut kyseisen tilanteen.

- Katson nyt ihmeissäni sitä, miten jotkut amerikkalaiset tiedotusvälineet kritisoivat Eurooppaa muka liian rajuista otteista pakolaisia kohtaan. Eurooppa on suuren pakolaisvirran alla ja seuraa sokeasti Yhdysvaltojen määräyksiä, Putin kommentoi.

Viime kuukausien aikana Eurooppaan saapuvien pakolaisten määrä on kasvanut huomattavasti. Vuoden 2015 ensimmäisellä puoliskolla pakolaisten määrä kasvoi räjähdysmäisesti jopa 340 000 :een, mikä on 175 prosenttia enemmän kuin viime vuonna saman ajanjakson aikana.